laion/Wikipedia-Exotic huggingface dataset:
ג'מבו (פיל)

ג'מבו (באנגלית: Jumbo;‏ 1861 - 15 בספטמבר 1885) היה שמו של פיל אפריקני שנולד בסודאן הצרפתית, יובא לגן החיות הממוקם בז'רדן דה פלאנט בפריז, והועבר לגן החיות של לונדון בשנת 1865 בו זכה לפרסום רב. על שמו הפכה המילה "ג'מבו" באנגלית למילה המתארת עצם גדול ממדים, ובהתאם לכינוי זה זכו מטוסי נוסעים רחבי גוף לכינוי "ג'מבו" בשל גודלם. הפיל ג'מבו היה הקמיע הרשמי של אוניברסיטת טאפטס. ג'מבו נולד בשנת 1861 בסודאן הצרפתית והועבר לגן החיות ז'ארדן דה פלאנט זמן קצר לאחר מכן. בשנת 1865 הועבר לגן החיות של לונדון בו זכה לפרסום רב הן בשל גודלו (באותה עת הגיע גובהו ל-3.25 מטרים) והן בשל אופיו הנוח שאפשר למבקרים בגן החיות לרכוב עליו. שמו ניתן לו בגן החיות של לונדון, וככל הנראה מדובר בשיבוש של המילה הסוואהילית "ג'ומבה" (jumbe, "ראש שבט") או, לפי סברה אחרת, מהמילה jambo (שלום) בסוואהילי. בשנת 1882 מכר גן החיות הלונדוני את ג'מבו לפי. טי. ברנום, בעליו של קרקס ברנום תמורת סכום של 10,000 דולרים. כאשר נודע על מכירת ג'מבו נכתבו כ-100,000 מכתבים למלכה ויקטוריה בבקשה שתמנע את המכירה. המלכה עצמה הביעה צער מהמכירה, כמו גם נסיך ויילס, יורש העצר. באירוע דיפלומטי שנערך בשנת 1882 ציין שגריר ארצות הברית בלונדון כי המחלוקת היחידה שבין הממלכה המאוחדת וארצות הברית היא המחלוקת בדבר מכירתו של ג'מבו. בארצות הברית ג'מבו זכה להצלחה רבה ומשך קהלים גדולים להופעות הקרקס של ברנום. ג'מבו נהרג מפגיעת קטר רכבת בסנט תומאס שבאונטריו, קנדה. באותם ימים נהגו להוביל את ציוד הקרקס בקרונות רכבות ממקום הופעה אחד לאחר, ובפרט את בעלי החיים. ג'מבו נפגע מקטר כאשר הובל בסיום ההופעה באותו יום בחזרה לקרון הרכבת שלו. באזור הפגיעה הוצב פסל בגודל טבעי המנציח את האירוע (באותה עת הגיע גובהו של ג'מבו לכ-4 מטרים). שלדו של ג'מבו נתרם למוזיאון האמריקאי להיסטוריה של הטבע בניו יורק, וליבו של הפיל נתרם לאוניברסיטת קורנל. מהעור הוכן פוחלץ על ידי ויליאם ג'. קריטצ'לי וקארל אקלי. הפוחלץ הוצג בקרקס ברנום עד שנת 1889 עת נתרם על ידי בארנום לאוניברסיטת טאפטס, בו הוצג הפוחלץ כקמע האוניברסיטה עד שנשרף בשנת 1975. אפרו של הפיל מוחזק בכד באוניברסיטה, למעט זנבו ששרד את השריפה ומוחזק בארכיון האוניברסיטה. בעקבות השריפה נרכש על ידי האוניברסיטה פסלו של הפיל והוצב במרכז הקמפוס. בעקבות הפופולריות של הפיל בעת שהותו בגן החיות בלונדון, הפכה המילה "ג'מבו" למילה בשפה האנגלית שמשמעה "עצום" - ולימים הפכה המילה לכינויו של מטוס בואינג 747 בשל גודלו של המטוס. על שמו של הפיל נקראת הפילה גברת ג'מבו, אימו של דמבו בסרט הנושא שם זה של אולפני וולט דיסני. ג'מבו, באתר "Find a Grave" (באנגלית) תצלומים של ג'מבו מאוסף בארנום באוניברסיטת טאפטס קורות חייו של ג'מבו באתר אוניברסיטת טאפטס
קרב וופלה

קרב וופלה התרחש ב-28 באוגוסט 1542 ליד אגם אשנגיה באזור וופלה שבתיגראי, בין כוח פורטוגזי תחת פיקודו של כריסטובאו דה גאמה לבין כוחותיו של האימאם אחמד גראן. לאימאם אחמד היה יתרון על פני הפורטוגזים הן בכמות החיילים והן בכמות הנשק החם. האימאם אחמד גראן מחץ את חיל המשלוח הפורטוגזי והרג כמעט את כולו. כריסטובאו דה גאמה ושארית הכוח הפורטוגזי, יחד עם המלכה סבלה וונגל ובני לווייתה הצליחו לחמוק תוך כדי שהם משאירים את כלי נשקם מאחור. כריטובאו ו-14 מחייליו שהצליחו לחמוק מהקרב קיבלו חסות אצל אישה זקנה מקומית. כשנודע מקום מחבואו, הוא נתפס על ידי כוחותיו של האימאם אחמד. כשדה גאמה סירב להתאסלם ערף אימאם אחמד את ראשו של דה גאמה בעצמו. R.S. Whiteway, editor and translator, The Portuguese Expedition to Abyssinia in 1441-1543, 1902. (Nendeln, Liechtenstein: Kraus Reprint, 1967), pp. 66f Whiteway, The Portuguese Expedition, p. 68 ערך זה הוא קצרמר בנושא קרבות. אתם מוזמנים לתרום לוויקיפדיה ולהרחיב אותו.
אבנה, קיסר אקסום

אבנה (המאה ה-5) היה מלך אקסום. הוא ידוע בעיקר הודות למטבעות שטבע במהלך שלטונו. מדיה וקבצים בנושא אבנה, קיסר אקסום בוויקישיתוף ערך זה הוא קצרמר בנושא היסטוריה. אתם מוזמנים לתרום לוויקיפדיה ולהרחיב אותו.
ערן קוליק

ערן קוליק (נולד ב-1946) הוא כדורגלן עבר ומאמן כדורגל ישראלי. קוליק גדל בקבוצת מכבי הרצליה, בה שיחק במשך רוב הקריירה והוא מלך השערים של הקבוצה בכל הזמנים, עם 95 כיבושים. את קריירת האימון שלו החל קוליק במכבי חיפה בליגה הארצית, אז הליגה השנייה. קוליק נכשל במשימתו להעלות את הקבוצה לליגה הלאומית ופוטר. לאחר מכן אימן תקופה ארוכה בקבוצות בליגות נמוכות. קוליק אימן במכבי הרצליה, קבוצת נעוריו, ולאחר מכן במכבי קריית גת, קריית אונו ובית"ר כפר סבא. בשנת 1985 שימש כעוזר המאמן תחת מיכאל גרשוביץ' בבית"ר תל אביב, ששיחקה אז בליגה הבכירה. בנוסף ניהל את מחלקות הנוער של מכבי הרצליה והפועל תל אביב. בתחילת שנות האלפיים, שימש קוליק כמנהל מקצועי בקבוצת הנוער של הפועל רעננה, אך כשהקבוצה הבוגרת נקלעה למאבקי תחתית בעונת 2002/2003 הוא מונה למאמן הקבוצה, הוביל אותה לסיום מוצלח והישארות בליגה השנייה. בעקבות ההצלחה, הוטל על קוליק לאמן את הקבוצה גם בעונת 2003/2004 אך הוא התפטר לאחר מספר מחזורים. ביולי 2005 מונה למנהל מחלקת הנוער של מכבי חיפה, תפקיד שאותו מילא עונה אחת. באמצע עונת 2006/2007 מונה למאמן בני לוד מהליגה הלאומית במטרה להשאיר אותה בליגה. הוא הצליח במשימה, אך למרות זאת פוטר בסיום העונה. באמצע עונת 2007/2008 מונה קוליק שוב למאמן בני לוד במטרה להשאיר אותה בליגה. הוא הצליח במשימתו ואף היה קרוב לעלייה לליגת העל, אך למרות זאת פוטר בסיום העונה. כחודשיים לאחר פתיחת עונת 2008/2009 מונה קוליק בפעם השלישית למאמן הקבוצה אך עזב לאחר תקופה קצרה בשל סיבות אישיות. ב-8 במרץ 2009 מונה קוליק למאמן בני סכנין במקומו של אייל לחמן שפוטר ולראשונה שימש מאמן ראשי של קבוצה בליגה העליונה. תחת הדרכתו של קוליק הצליחה סכנין להישאר בליגה הבכירה. בתחילת עונת 2009/2010, לאחר שישה מחזורים, פוטר קוליק מסכנין לאחר רצף כישלונות. באמצע עונת 2009/2010 מונה קוליק לתפקיד מאמן עירוני רמת השרון מהליגה הלאומית והגיע איתה עד לחצי גמר גביע המדינה. בעונת 2019/2018 קוליק חזר לאמן, לאחר הפסקה ארוכה, את בני לוד, והצליח שוב להשאיר אותה בליגה. בקיץ 2019, במהלך מחנה אימונים בטביליסי, גיאורגיה, נפצע כאשר אחד השחקנים נתקל בו. הוא חזר לארץ, סובל משבר בירך, ואסי דומב החליפו. בתחילת העונה חזר לאמן את לוד אך כעבור שלושה שבועות התפטר. באוקטובר 2019, 40 שנה לאחר שאימן את הקבוצה בפעם האחרונה, שב קוליק למכבי הרצליה בניסיון לשפר את מצבה בליגה א' דרום, לאחר פתיחת עונה חלשה. לאחר חודשיים וחצי ושבעה משחקים בלבד, במהלכן צברה הקבוצה רק חמש נקודות, התפטר קוליק מתפקידו. בנוסף להיותו מאמן כדורגל, קוליק היה מורה לחינוך גופני בתיכון אליאנס בתל אביב החל משנת 1971 ועד 2016, וכן מדריך טיולים לאירופה הקלאסית בחופשת הקיץ. ערן קוליק, באתר FootballDatabase.eu ערן קוליק - חלוץ מרכזי, באתר דף הפייסבוק של "יומן הרצליה", ‏8 בספטמבר 2020 אייל לוי, חשיפה: ערן קוליק הולך נגד הזרם, באתר nrg‏, 15 במאי 2008 מחמוד גאליה, ערן קוליק מונה למאמן בני סכנין, באתר nrg‏, 8 במרץ 2009 אור בוקר, "אתם הראשונים שמתייחסים": למה קל כל כך להתעלם מהישג כזה של מאמן?, באתר הארץ, 31 במאי 2019 ערן גולן, חשבון נפש: ערן קוליק מדבר על הפציעה המוזרה, הזקנה וההתמודדות עם מות אשתו, באתר mynet‏ הרצליה, 2 באוגוסט 2019 מאור רחמני, ‏פעם השנייה העונה: ערן קוליק התפטר מבני לוד, באתר ONE‏, 20 באוקטובר 2019 לירון סובול, אחרי 40 שנה: ערן קוליק חזר לאמן את מכבי הרצליה, באתר צומת השרון, 23 באוקטובר 2019 לירון סובול, אחרי חודשיים וחצי בלבד: ערן קוליק התפטר ממכבי הרצליה, באתר צומת השרון, 6 בינואר 2020
הצבעים הכלל-אפריקאיים

שני שילובים של שלושה צבעים מתייחסים למושג הצבעים הכלל-אפריקאיים: השילוב הראשון אשר שימש גם בדגל אתיופיה הוא השילוב ירוק, זהב ואדום והשילוב השני הוא אדום, שחור וירוק (אשר אומץ על ידי "Universal Negro Improvement Association and African Communities League"), על כן שני השילובים מופיעים בדגלים ובסמלים שונים המייצגים אפריקניזם, זהות אפריקאית, או שחורים כגזע. למרות שבמספר דגלים (כגון דגל ליטא) השימוש בצבעים אינו קשור לנושא. הצבעים הכלל-אפריקאיים הם: שחור, אדום, זהב וירוק. השחור הוא צבע עורם של תושבי אפריקה, האדום מסמל צבע דמם המכובד של השחורים אשר נשפך בכיבוש אפריקה, הזהב מייצג את הזהב אשר נלקח מהעמים האפריקאיים והירוק מייצג את הצמחייה של אתיופיה הארץ המובטחת. ערך מורחב – דגל אתיופיה את הצבעים ירוק, זהב ואדום ניתן כיום לראות בדגלים הלאומיים של מדיות אפריקאיות רבות. מקורו של השילוב בדגל אתיופיה ומשם גם שויכו לתנועת הראסטפארי. הצבעים היו בשימוש בדגלים היסטוריים רבים כגון דגלה של גרנדה המדינה המורית הספרדית. הצבעים מופיעים בבירור על דגלה של אתיופיה משנת 1895 כאשר הפס הירוק הופיע בתחתית. אולם לאחר מספר תקלות שבהן הונף הדגל הפוך בטקסי המדינה, המסורת אומצה על ידי הממשלה האתיופית והפס הירוק עבר לתקרתו של הדגל, מסורת זו אומצה גם על ידי ארגונים אפריקאיים סביב העולם. מלבד תקופה קצרה של שלטון איטלקי פשיסטי אתיופיה נותרה מחוץ לשליטה אירופאית במרוצת התקופה הקולוניאלית ועל כן הפכה כמודל לחיקוי ולהערצה בעיניי מדינות אפריקאיות חדשות ואימוץ צבעי אתיופיה היה כתוצאה מהערצה זו. המדינה הראשונה אשר אמצה את הצבעים אדום, זהב וירוק עם קבלת עצמאותה הייתה גאנה בשנת 1957. הדגלים הבאים משלבים שלושה או ארבעה מהצבעים הכלל-אפריקאיים כביטוי לזהות האפריקאית. דגל אנגולה דגל בנין דגל בורקינה פאסו דגל קמרון דגל הרפובליקה המרכז אפריקאית דגל הרפובליקה של קונגו דגל אתיופיה דגל גאנה דגל גינאה דגל גינאה ביסאו דגל קניה דגל מלאווי דגל מאלי דגל מוזמביק דגל סאו טומה ופרינסיפה דגל סנגל דגל דרום אפריקה דגל טוגו דגל אוגנדה דגל זמביה דגל זימבבואה דגל לוב דגל רואנדה (1961–2001) דגל הרפובליקה הדמוקרטית של קונגו (1971–1997) דגל כף ורדה (1992-1975) דגל ביאפרה (1967–1970) דגל דרום קסאי (1960–1962) דגל הקונגרס הלאומי האפריקני צבעי הלאומיות הכלל-איראנית צבעי הלאומיות הכלל-ערבית צבעי הלאומיות הכלל-סלאבית Znamierowski, Alfred (2001). The World Encyclopedia of Flags. London: Anness Publishing Ltd.
ויניפג הדובה

ויניפג או בקיצור ויני (Winnipeg או Winnie) היה שמה של דובה שחורה אמריקנית אשר הוחזקה בגן החיות של לונדון החל משנת 1915 ועד מותה בשנת 1934. הדובה זכתה לפופולריות רבה והיוותה השראה לספרו של א. א. מילן - "פו הדב" (שבמקור נקרא: "ויני הפו"). ויניפג נרכשה בהיותה גורה בעלות של 20 דולרים מהצייד אשר ירה באימה, בפונדק בווייט ריוור (White River) שבפרובינציית אונטריו על ידי סגן הארי קולבורן. קולבורן שרת באותה עת בגדוד הפרשים פורט גארי (The Fort Garry Horse regiment) הקנדי, שהיה בדרכו לחזית המערבית במלחמת העולם הראשונה. קולבורן קרא לדובה "ויניפג" או בקיצור "ויני" על שם עיר מגוריו - ויניפג בירת פרובינציית מניטובה שבקנדה. הדובה הפכה לקמע הפלוגתי והוברחה לממלכה המאוחדת עם יתר הציוד של הגדוד. כאשר הגדוד יצא להילחם על אדמת צרפת, השאיר קולבורן את הדובה בגן החיות של לונדון. כוונתו של קולבורן הייתה שבתום המלחמה תילקח הדובה לגן החיות בפארק אסיניבויין, ויניפג, אולם לאחר שהמלחמה הסתיימה החליט להשאירה בגן החיות של לונדון בו זכתה לפופולריות רבה בקרב הילדים בשל עדינותה. בין הילדים שאהבו לשחק עימה היה כריסטופר רובין מילן, בנו של א. א. מילן. כריסטופר רובין קרא על שמה לדוב הצעצוע שלו "ויני" - ולימים כתב מילן על דוב זה את ספרו "ויני הפו" (Winnie-the-Pooh - שתורגם לעברית כ"פו הדב"). בשנת 2004 הופק סרט על קורות חייה של הדובה בשם "דובה ושמה ויני" (A Bear Named Winnie) בכיכובו של מייקל פאסבנדר בתפקיד קולבורן. לזכרה הוצב פסל שלה בפארק אסיניבויין, ויניפג. ויניפג עם קולבורן ויניפג משחקת עם קולבורן ויניפג משחקת עם חייל קנדי וויטק מדיה וקבצים בנושא ויניפג הדובה בוויקישיתוף דובה ושמה ויני כתבת רשת CBC ‏ (2004) ריאיון עם בנו קל קולבורן אתר רשת CBC ‏ (1987) כתבה על פסל הדובה ויני בגן החיות של ויניפג
ססאר סאנצ'ס

ססאר סאנצ'ס דומינגס (בספרדית: César Sánchez Domínguez, נולד ב-2 בספטמבר 1971 בקסרס, אקסטרמדורה) הוא כדורגלן עבר ספרדי ששיחק בעמדת השוער. סאנצ'ס החל את דרכו בכדורגל במערכת הנוער של ריאל ואיאדוליד, בה ערך את הופעת הבכורה שלו בעונת 1991/1992 בתבוסה ביתית 6:0 לברצלונה. במדי ויאדוליד הוא שיחק רק 4 משחקי ליגה בין השנים 1995–1999. סאנצ'ס חתם בעונת 2000/2001 בקבוצת הכדורגל הספרדית ריאל מדריד, בתור מחליף ראשון לשוער הצעיר איקר קסיאס. למרות זאת, בעונה שלאחר מכן, הוא קיבל את אפודת השוער הראשון ופתח ב-5 מתוך 9 משחקים בליגת האלופות בעונת הזכייה של ריאל בגביע, אבל הוא הוחלף במשחק הגמר נגד באייר לברקוזן על ידי קסיאס עקב פציעה. בעונת 2005/2006, סאנצ'ס הצטרף לריאל סרגוסה והיה שחקן חשוב בהרכב הקבוצה האראגונית כשוער בכיר במהלך שלוש העונות בהן שיחק במועדון. באוגוסט 2008, עת הקבוצה ירדה לליגת המשנה, המאמן החדש מרסלינו גרסיה טוראל הוריד את סאנצ'ס לשחק בקבוצת המילואים של המועדון, עד שהוחתם ידי המאמן הספרדי של טוטנהאם, חואנדה ראמוס. בטוטנהאם האנגלית, נחשב סאנצ'ס לשוער מחליף לפורטוגזי הורליו גומש, ולכן מיעט לשחק. בינואר 2009 עבר לוולנסיה, ששוערה הראשון, רנאן, נפצע. ביולי 2012 פרש סאנצ'ס ממשחק פעיל. סאנצ'ס ערך את הופעתו היחידה במדי נבחרת ספרד ב-16 באוגוסט 2000, בתבוסה 4-1 במשחק ידידות נגד נבחרת גרמניה בהאנובר. לה ליגה: 2001, 2003 הסופר קאפ הספרדי: 2001, 2003 גביע האלופות: 2002 הגביע הביניבשתי: 2002 הסופר קאפ האירופי: 2002 ססאר סאנצ'ס, באתר Transfermarkt ססאר סאנצ'ס, באתר Soccerway ססאר סאנצ'ס, באתר BDFutbol ססאר סאנצ'ס, באתר WorldFootball.net ססאר סאנצ'ס, באתר National Football Teams ססאר סאנצ'ס, באתר FootballDatabase.eu פרופיל המאמן, באתר Transfermarkt
הארווי בל

הארווי רוס בל (באנגלית: Harvey Ross Ball; ‏10 ביולי 1921 – 12 באפריל 2001) היה מעצב גרפי, שעיצב את דמות הסמיילי הראשון הידוע. בל נולד בווסטר במדינת מסצ'וסטס שבארצות הברית. לאחר בית הספר התיכון, למד בל באקדמיה מקומית לאמנות, ה-Worcester Art Museum School. בל התגייס לשירות במשמר הלאומי, שם שירת במשך 27 שנים. במהלך מלחמת העולם השנייה היה מוצב בחזית אסיה והאוקיינוס השקט. הוא פרש מתפקידו בשנת 1973 בדרגת בריגדיר גנרל (מקביל לתת-אלוף), ושירת עוד שש שנים בשירות מילואים. במהלך שירותו הצבאי הוענק לו עיטור "כוכב הארד", על תפקודו במהלך קרב אוקינאווה. ב-1959 הקים, במקביל לשירותו במשמר הלאומי, משרד פרסום. ב-1963 ביקשה ממנו חברת ביטוח לעצב סיכת דש, על מנת להעלות את מורל העובדים, שהיה נמוך לאחר מיזוג בינה לבין חברה נוספת. בל סיים את עיצוב הסיכה, ה"סמיילי", בפחות מעשר דקות וקיבל על עבודתו שכר של 45 דולר. העיצוב הפך במהירות לפופולרי, הונפק גם ללקוחות החברה והתפשט לכל העולם. בל לא רשם את העיצוב כסימן רשום, ולפיכך העיצוב התפשט בלי שבל (או חברת הביטוח) יתעשרו ממנו. יום החיוך העולמי מדיה וקבצים בנושא הארווי בל בוויקישיתוף הארווי בל, באתר "Find a Grave" (באנגלית) ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
מרת"א

האם התכוונתם ל... המרכז הרפואי תל אביב מועדון רצי תל אביב
דרבי (סוסים)

דרבי הוא סוג מרוץ סוסים, הקרוי על שם הדרבי של אפסום (שעדיין מתקיים במסלול אפסום באנגליה). הדרבי של אפסום נקרא בתורו על שם אדוארד סמית'-סטנלי, הרוזן ה-12 מדרבי, שהחל את מסורת המרוץ ב-1780. הסוסים המתחרים הם בני שלוש שנים ומשקל דומה. המרוץ נחשב למרוץ הקלאסי לסוסים בגודל זה, אם כי מספר מרוצי דרבי (בקנדה, בסינגפור והונג קונג) מיועדים למעשה לסוסים בני ארבע שנים. הצפייה במרוצי דרבי באנגליה הפכה לאירוע חברתי של החברה הגבוהה, המסוקר בכלי התקשורת ברחבי העולם. אחד ממרוצי הדרבי הידועים בעולם הוא הדרבי של קנטקי בארצות הברית. ערך זה הוא קצרמר בנושא יונקים. אתם מוזמנים לתרום לוויקיפדיה ולהרחיב אותו.
המנון נורווגיה

הו, נאהב ארץ זו (בנורווגית Ja, vi elsker dette landet) הוא ההמנון הלאומי של נורווגיה. מילות ההמנון נכתבו על ידי ביירנסטרנה ביירנסון בין השנים 1868-1859 והלחן נכתב על ידי ריקרד נורדראק ב-1864. לשיר המקורי היו שמונה בתים, אולם נהוג לשיר רק את הראשון ושני האחרונים. ההמנון בוצע לראשונה בחגיגות היובל לחוקת נורווגיה ב-27 במאי 1864. אף על פי כן, לנורווגיה יש גם המנון מלכותי - Kongesangen. להמנון זה כמה גרסאות, שהראשונה בהן נכתבה על ידי הנריק ורגלנד. אולם הגרסה שמשתמשים בה כיום היא זו של גוסטב ינסן (Gustav Jensen), שכתב את הגרסה שלו לכבוד הכתרתו של הוקון השביעי למלך נורווגיה ב-1906. גרסתו של ינסן הושפעה מהמנון הממלכה המאוחדת, והלחנים שלהם זהים. דגל נורווגיה סמל נורווגיה מדיה וקבצים בנושא המנון נורווגיה בוויקישיתוף מידע על היצירה "המנון נורווגיה" באתר מיוזיק בריינז מנגינת ההמנון
לוח בקרה

לוח בקרה או לוח שעונים הוא לוח או צג, לרוב שטוח, המשמש להצגת מידע ונתונים להמחשת תפקודה של מכונה כלשהי. לוח בקרה משמש להמחשת מטרות ותפקידו הוא לעקוב אחר התקדמות תפקוד המכונה. לוח שעונים גדול מכיל בעיקר צגים ממוזערים, ושעונים שונים (כמו שעון מהירות – "ספידומטר" ושעון גובה, במטוסים, להצגת הגובה בו משייט המטוס). לוח הצגת הנתונים הוא השער להבנת תפקוד המכונה ואופן פעולתה, דרכי השתנות הפעולות בה והתראות מפני תקלות, ובכך מאפשר הענקת מידע והסבר מפורט יותר של אופן התפקוד. לוח הבקרה הוא האמצעי המאפשר שיתוף מידע, פיקוח ותיאור האופן בו המכונה עובדת, ועוזר למצוא משאבים לקבלת מידע נוסף. ישנם מספר רב של מכונות וכלים בהם מותקנים לוחות אלו: מכוניות (לוח מחוונים) ספינות מטוסים כורים גרעיניים מחשבים (לרוב במחשבים המשמשים כפקחי עבודה וייצור, ומציגים לעובדים את הנתונים על אופן הייצור, כגון: הזרמת נתונים בחברות חשמל). בספינות, במטוסים ובכורים גרעיניים, לוח הבקרה מכיל גם מתגי בקרה ושליטה מלבד הצגת נתונים למפעיל. לוח בקרה אנלוגי – גרסה ישנה שנפוצה בעבר. חלק ניכר מהלוח היה מורכב משעונים אנלוגיים ומחוגים שונים. לוח בקרה דיגיטלי – הגרסה הנפוצה ביותר כיום. הלוח נשלט על ידי מחשב ומציג נתונים מדויקים בתצוגה דיגיטלית ומספרית מדויקת המוארת בשיטת תצוגה אלקטרופורטית – טכנולוגיית תצוגה היוצרת תמונות על גבי מסך על ידי סידור חלקיקי צבען. תצוגה מסוג זה מכונה לעיתים "נייר אלקטרוני", בשל מראה הדומה לנייר ובשל צריכת החשמל הנמוכה שלה. נפוצה גם תצוגת נתונים על הלוח על ידי שימוש בפיקסלים. כמו כן, יש לוחות בקרה הנשלטים על ידי מפעיל המשתמש במחשב, אך ישנם גם לוחות שמתודרכים ומשתנים על ידי מחשב חכם. לוח מחוונים צג
בית פלנטג'נט

בית פלנטג'נט (Plantagenet) הייתה שושלת מלוכה שמוצאה מבית אנז'ו, ששלטה באנגליה משנת 1154 עד 1399. יש הכוללים בה גם את המלכים לבית יורק ובית לנקסטר, ויחד איתם נמשכת תקופת מלכותם עד 1485. כל מלכי אנגליה ובריטניה עד ימינו קשורים בקשר דם כלשהו לשושלת זו. אבי השושלת היה ז'וֹפְרוּאַ החמישי מבית אנז'ו הצרפתי, ולכן מלכיה מכונים גם ה"אנגווינים". ז'ופרוא היה בעלה של מתילדה הקיסרית, יורשת הנרי הראשון, ובנם הנרי השני היה המלך הראשון מבית פלנטג'נט. שם בית המלוכה נגזר מכינויו של ז'ופרוא, Plantagenêt, שניתן לו משום שבחר בצמח רותמי מקומי - כנראה מין רְתֵמָה (בצרפתית Genêt) - לסמלו, וקישט בו את כובעו. מדיה וקבצים בנושא בית פלנטג'נט בוויקישיתוף בית פלנטג'נט, באתר אנציקלופדיה בריטניקה (באנגלית) ערך זה הוא קצרמר בנושא אנגליה. אתם מוזמנים לתרום לוויקיפדיה ולהרחיב אותו.
לוח שעונים

האם התכוונתם ל... לוח מחוונים – לוח בקרה המצוי בכלי רכב, לנגד עיני הנהג, וכולל מחוונים (אנלוגיים או דיגיטליים) המציגים לנהג את נתוני מאפייני הנסיעה של הרכב, כגון מהירות. לוח בקרה – לוח או צג, לרוב שטוח, המשמש להצגת מידע ונתונים להמחשת תפקודה של מכונה כלשהי.
טאומטאפקאטאנגיהנגקואוואווטמטאפוקאיפנואקיטאנאטאהו

טַאוּמַטַא־פַקַאטַאנְגִיהנְגַ־קוֹאוֹוּאוֹוּ־טַמַטֵאַ־פוֹקַאִי־פֵנוֹאַ־קִי־טַאנַא־טַאהוּ (גם: טאומטה; במאורית: Taumatawhakatangihangakōauauotamateaturipukakapikimaungahoronukupokāiwhenuakitanatahu, גם: Taumata) היא גבעה המתנשאת לגובה של כ-300 מטרים מעל פני הים, הגבעה נמצאת סמוך לעיירה פוראנגהאו שבחבל הוקס ביי שבניו זילנד. תושבי המקום נוהגים לקצר את השם לארבע הברותיו הראשונות - "טאומטה". בימינו אין איש הוגה את המילה בשלמותה, וכמעט איש אינו יכול, למעט דוברי השפה עצמה. פירוק ותרגום שם זה אומר: "הפסגה בה טאמאטאה, האדם בעל הברכיים הגדולות, מטפס ההרים, בולע האדמה אשר טייל שם, ניגן בחליל האף לאהובתו". על פי ספר השיאים של גינס שם הגבעה הוא השני באורכו לאזור מוגדר בעולם, אחרי שמה המלא של העיר בנגקוק. שמה הארוך והלא-רגיל של הגבעה מושך תשומת לב. כך, לדוגמה, שם הגבעה מופיע בזמריר פרסומת למשקה המוגז "Mountain Dew", ומאוזכר בלהיטה הראשון של הלהקה הבריטית "Quantum Jump" - "The Lone ranger". הפרסום לו זכתה הגבעה הפך אותה לאתר תיירותי באזור. משמעות השם על פי השלט המוצב במקום, מתייחסת לניגון האבל שניגן טמטאה על מות אחיו בקרב שהתקיים על הגבעה הזו. ראו קישור לתמונת השלט המפורט המוצב במקום. שאנוויירפושגוונגיש צ'רגוגגוגמנצ'אוגגוגצ'אובנגנגמאוג מדיה וקבצים בנושא טאומטאפקאטאנגיהנגקואוואווטמטאפוקאיפנואקיטאנאטאהו בוויקישיתוף פוראנגהאו ו"הגבעה המפורסמת" מתוך אתר התיירות של הוקס ביי סרטון, איך לבטא את שם המקום באתר zherald.co.nz (ראו דקה 1:40) הקלטה, באתר מאורכב ארכיון האינטרנט על פי גוגל ארץ לקואורדינטות הגבעה השם שניתן לבנגקוק על ידי קיסר סיאם (כיום תאילנד) בין השנים 1782 ל-1809 הוא: กรุงเทพมหานคร อมรรัตนโกสินทร์ มหินทรายุธยามหาดิลกภพ นพรัตน์ราชธานี บุรีรมย์อุดมราชนิเวศน์มหาสถาน อมรพิมานอวตารสถิต สักกะทัตติยะวิษณุกรรมประสิทธิ์ קְרוּנְגְ-טֶפּ-מַהָנָאכוֹן אָמוֹן-רַטָנָאקוֹסִין מַהִינְטָרָה-יוּתָאיָה מַהָאדִילוֹקְפוֹפּ נוֹפַרָאט-רַצַ'טָאנִי-בּוּרִירוֹם אוּדוֹם-רַצָ'נִיוְוֶט-מַהָאסָטַן אָמוֹן-פִימַנָוּוָאטָן- סַטִיט סָקַטַטִיָּה-וִיצָאנוּ-קַמְפְּרָאסִיט מילות השיר השלט המפורט, באתר Google Maps (באנגלית)
טומב ריידר

טומב ריידר הוא זיכיון מדיה מסוגת האקשן המציג את הרפתקאותיה של הארכאולוגית הבדיונית לארה קרופט ברחבי העולם. האם התכוונתם ל... משחקי וידאו טומב ריידר (סדרת משחקים) – סדרת משחקי וידאו מסוג פעולה והרפתקאות. טומב ריידר (משחק וידאו, 1996) – המשחק הראשון בסדרת משחקי טומב ריידר. טומב ריידר (משחק וידאו, 2000) – משחק לקונסולה הניידת "Game Boy Color". טומב ריידר (משחק וידאו, 2013) – אתחול מחדש של הסדרה. קומיקס טומב ריידר (קומיקס) – סדרת קומיקס אשר מבוססת על הדמות לארה קרופט. סרטים טומב ריידר (סרט, 2001) – סרט פעולה משנת 2001 המבוסס על סדרת המשחקים בכיכובה של אנג'לינה ג'ולי. טומב ריידר 2: סוד החיים – סרט פעולה משנת 2003 ומהווה את סרט ההמשך לסרט הקודם. טומב ריידר (סרט, 2018) – אתחול מחדש לסדרת הסרטים בכיכובה של אליסיה ויקנדר. דמויות בדיוניות לארה קרופט – הפרוטגוניסט של סדרת המשחקים, סדרת הסרטים והקומיקס. אחר שוד קברים – הפעולה של שדידת קברים והתרגום של המונח "Tomb Raider" (טומב ריידר).
גבשווילי

האם התכוונתם ל... גבשווילי (שם משפחה) – (გაბაშვილი) שם משפחה גאורגי (משפחת אצולה לשעבר) אישים: אוסה גבשווילי – קליגרף בן מהמאה ה-18-ה-19 אקתרינה גבשווילי – סופרת ואשת ציבור גאורגית (1851-1938) בסריון גבשווילי או בסיקי - משורר ודיפלומט גאורגי גיאורגי גבשווילי – שר התרבות השימור והספורט של גאורגיה בין השנים 2004-2008 (נולד ב-1973) גיגו גבשווילי – צייר ומחנך גאורגי ואסיל גבשווילי – איש צבא גאורגי, מפקד בשירות האימפריה הרוסית והרפובליקה הדמוקרטית של גאורגיה רוואז גבשווילי – פוליטיקאי והיסטוריון גאורגי (1882-1969) תאימורז גבשווילי – שחקן טניס גאורגי המשחק ברוסיה (נולד ב-1985)
מסיבת רווקים

מסיבת רווקים היא מסיבה או אירוע אחר שנערך לכבוד רווק זמן קצר לפני טקס הנישואים שלו. באירוע חוגגים החתן המיועד וחבריו את סיום תקופת הרווקות שלו באופן כללי, או את היום האחרון של היותו רווק באופן ספציפי. תכלית מסיבות הרווקים היא להוות אירוע המוקדש לחתן באופן ישיר, לעומת אירועים אחרים בתהליך החתונה, אשר ממוקדים בשני בני הזוג. לעיתים מצטרפת למטרה זו גם ניצול ההזדמנות האחרונה שבה החתן עדיין נמצא במעמד של רווק, ולחגוג יחד עם חבריו בבילוי אשר ייתכן ובת זוגו לא תאשר לאחר הנישואים. מסיבת הרווקים עשויה להיות כרוכה בפעילויות אשר חורגות מן הפעילויות במסיבות שגרתיות של בני נוער, כגון הזמנת חשפנית או הליכה למועדון חשפנות. בתרבויות מסוימות קיימים אף טקסי השפלה שונים לחתן המיועד, אשר במהותם נועדים לסמל את טקס המעבר של החתן המיועד מחיי הרווקות (בה סגנון חייו היה של נער מתבגר, על אף שטרם חתונתו חי בזוגיות עם אשתו לעתיד) לחיי נישואים בהם החתן יהיה "אחראי יותר". ארגון מסיבת הרווקים מוטל לרוב על קרוביו של החתן, בין אם אחיו, שושבינו או חברו הטוב. לפי המסורת, הפעילויות המתוכננות למסיבת הרווקים נשמרות בסוד מפני החתן[דרוש מקור]. מסיבות רווקים מהוות נושא מרכזי בסרטים הוליוודיים רבים, במיוחד קומדיות. כיום נפוצות גם מסיבות רווקות אשר חברותיה של הכלה לעתיד מארגנות עבורה. בארצות הברית, לאס וגאס, סאות ביץ' (מיאמי), שיקגו או ניו אורלינס הם יעדים פופולריים למסיבות הרווקים[דרוש מקור]; הם גם מקומות פופולריים לחתונות. מסיבות הרווקים בארצות הברית כרוכות לעיתים קרובות בצריכה מרובה של אלכוהול, סמים, ובאופן כללי - התנהגות פראית ומבזה, מתוך תפיסה שהגבר המתחתן, שעד כה חי בזוגיות, יכול לבלות לילה כרווק. בצרפת נקראות מסיבות הרווקים "Enterrement de vie de garçon" - משפט שפירושו המילולי הוא "טקס קבורה לחיי הרווקות". בדומה למדינות אחרות המסיבות הללו כרוכות לעיתים קרובות בצריכה מרובה של אלכוהול, השפלות שונות למיניהן ולעיתים גם חשפנית. מסיבת רווקות חינה (טקס) 10 טיפים עבור מסיבת רווקים מוצלחת, באתר וואלה מזל טוב
נאזול, מלך אקסום

נאזול (המאה ה -5) היה מלך אקסום. והוא ידוע בעיקר מהמטבעות שטבע במהלך שלטונו, בהם שמו מופיע גם בתור נאזנה. מואנרו-האי מעלה את התאוריה שנאזול ונאזנה היו למעשה זוג מלכים אשר היו שותפים בשלטון, אבל לא מפרט על כך. מדיה וקבצים בנושא נאזול, מלך אקסום בוויקישיתוף S. C. Munro-Hay, Aksum: An African Civilization of Late Antiquity (Edinburgh: University Press, 1991), pp. 156f. ערך זה הוא קצרמר בנושא היסטוריה. אתם מוזמנים לתרום לוויקיפדיה ולהרחיב אותו.